Reeksverkragter kry tot 17 keer lewenslange tronkstrafDie man wat bekend geword het as die Avalon-begraafplaasverkragter, is Donderdag in die Suid-Gautengse hooggeregshof tot 17 keer lewenslange tronkstraf gevonnis. Luitenant-generaal Nhlanhla Mkwanazi, huidige polisiehoof, het Donderdag sy lof oor die eenheid teen gesins-, kinder- en seksuele geweld (FCS) uitgespreek vir die deeglike werk wat die eenheid gedoen het om te verseker dat Jazzman Pondo Rihotso (31) vir 164.5 jaar gevonnis word. Rikhotso se modus operandi was om vrouens tussen die ouderdom van 11 en 68, wat afgestorwe geliefdes in die Avalon-begraafplaas besoek het, te verkrag. Hy het homself as ŉ sekuriteitswag voorgedoen en sy slagoffers oor “gevare” in die begraafplaas gewaarsku. Hy sou dan sy slagoffers na ŉ geïsoleerde gebied lok en verkrag. Hy is 7 Oktober 2010 deur konstabel Thuso Clifford Molefe van die FCS vasgetrek. Hy is skuldig bevind op 19 aanklagtes van verkragting, 11 aanklagtes van ontvoering en 6 aanklagtes van rooftog. “Dit uitspraak is die eindproduk van harde werk van die ondersoekbeamptes en dissipline van die polisie. Ek is baie trots op hulle. Ek verwelkom ook die uitspraak omdat die polisie misdade teen vroue en kinders baie ernstig opneem. Die uitspraak kan as ŉ afskrikmiddel vir sulke misdade dien,” het hy gesê.